נועה תשבי

ביוגרפיה

נולדה בשם נועה תשבי בתל אביב, וגדלה והתחנכה בשכונת רמת אביב. אמה, יעל תשבי-ארצי, הייתה נשואה בנישואיה הראשונים לטייס חיל האוויר רב-סרן יצחק (אקי) ארצי, שנעלם עם מטוסו במימי מפרץ סואץ חודשים ספורים לאחר מלחמת ששת הימים. מנישואים אלו נולדו שתי בנותיה הראשונות. כעבור מספר שנים נישאה לדניאל תשבי, אביה של נועה. לאחר גירושיהם, נישא דניאל תשבי לפסיכולוגית הקלינית דניאלה אוראל.
בעצת מקובל הוסיפה תשבי לשמה את השם האמצעי "טוהר".
את שירותה בצה"ל עשתה בלהקת חיל חינוך, שם הבינה שאמנויות הבמה הן התחום המתאים עבורה, והיא החלה לחפש בתי ספר למשחק בארצות הברית עוד בזמן השירות.

בישראל

הופעתה הטלוויזיונית הראשונה, בהיותה בת 15, הייתה בשנת 1990 בסדרת הילדים "קריאת כיוון" לצדו של רוני פינקוביץ'. בנעוריה השתתפה במחזמר "מאחורי הקולות של המוזיקה". במסגרת חברותה בלהקת הנוער התל אביבית "השכנים של צ'יץ'" השתתפה בהפקה הראשונה של המחזמר התנ"כי "דוד" מאת ירון כפכפי בתפקיד אביגיל, אשתו של דוד המלך. כשנה מאוחר יותר הנחתה את תוכנית הנוער, "אולפנוער", בערוץ 2 וגם הקימה להקה משלה בשם "קקטוס".
בשנים 1995–1999 שיחקה תשבי באופרת הסבון הישראלית "רמת אביב גימל", בתפקיד מעצבת האופנה דפנה מאור. בתקופה זו למדה בארץ משחק מול מצלמה ופיתוח קול.
בשנת 1996 הקימה ביחד עם חברה דאז, המוזיקאי גל אשר, את להקת "נונה", הרכב ישראלי אשר יצר מוזיקה בסגנון מיינסטרים ופופ בשפה האנגלית. הלהקה התפרקה לאחר כשנתיים עקב פרידתה מגל אשר ועזיבתה לחו"ל.
בתחום המשחק השתתפה בגרסה הישראלית למחזמר "סיפור הפרברים" בתפקיד אניטה.
בשנת 1997 השתתפה בדיבוב העברי של הסרט "הרקולס" של חברת וולט דיסני בתפקיד מגארה.
ב-1997 ו-1998 הנחתה את מלכת היופי.
בשנת 2007, תשבי הנחתה את תוכנית המציאות הישראלית "הדבר הגדול הבא" ששודרה בערוץ 2 במסגרת זכיינית רשת, והשתתפה במספר פרקים בסדרת הדרמה הקומית הישראלית "לא הבטחתי לך" ב-yes.
בין השנים 2010 ו-2014 התארחה תשבי שלוש פעמים כפאנליסטית בתוכנית "מצב האומה".
בנובמבר 2011 דורגה במקום השלישי ברשימת הדוגמניות המרוויחות בישראל של המגזין "פורבס", עם הכנסה מוערכת של 740,000 ש"ח.
החל משנת 2016 תשבי נהפכה לפרזנטורית של חברת הטיפוח "גאיה קוסמטיקס". ב-2017 פרסמה את מותג האופנה "מיכל נגרין".
היא הנחתה את אירוע השטיח האדום של אירוויזיון 2019.
ב-2019 הנחתה את האירוע לציון 70 שנה לתחרות מלכת היופי.

בארצות הברית

ב-1997 תשבי ירדה מהארץ ועברה להתגורר בארצות הברית. בתחילה נרשמה ללימודים בבתי ספר פרטיים בלוס אנג'לס למשחק, ריקוד ופיתוח קול.
בשנת 2003 החלה לקבל תפקידים, לרוב חד-פעמיים, בסדרות טלוויזיה בארצות הברית. הסדרה הראשונה בה השתתפה הייתה "המופע של דרו קארי", ולאחר מכן השתתפה בסדרות טלוויזיה אמריקאיות נוספות, ביניהן "מכושפות", "CSI: מיאמי", "מסע בין כוכבים: אנטרפרייז", "ניפ/טאק", "מיס מאץ'", "זיווגים" ועוד.
תשבי השתתפה גם במספר סרטים בחו"ל, ובקיץ 2005 השתתפה בסרט המדע-הבדיוני "איילנד" ("האי") בבימוי של מייקל ביי. ב-2006 גילמה מרגלת בסרט האימה "הצהרה חוקית" בכיכובה של לורן הולי.
בשנים 2006 ו-2007 שימשה כמפיקה בפועל לגרסה האמריקאית של "בטיפול" ברשת HBO, אותה הצליחה למכור לרשת יחד עם יוצר הסדרה, חגי לוי.
בשנת 2009 הופיעה ב-4 פרקים בעונה השלישית של הסדרה "אהבה גדולה" ברשת HBO, בה גילמה דמות של עורכת דין ישראלית.
בשנת 2017 הופיעה בפרק ארבע בעונה הרביעית של הסדרה ״הרומן״ ברשת showtime, בה גילמה דמות של מטפלת EMDR.

חיים אישיים

ב-2008 נישאה נועה תשבי למנחה הטלוויזיה והרדיו האוסטרלי ממוצא יהודי, אנדרו (אושר) גינסברג . בסוף 2011 השניים התגרשו.
בן זוגה הנוכחי הוא איש העסקים האמריקאי רוס הינקל (Ross Hinkle) בנובמבר 2015 נולד בנם הבכור. מתגוררים בארצות הברית.
בינואר 2017 עוררה סערה כשהחליטה להגיב לצו האיסור עליו חתם נשיא ארצות הברית הנכנס טראמפ ובעקבותו תשבי פרסמה פוסט בו היא קוראת להמון להשמיע את קולו ומשווה את המתחולל באמריקה לשואה: "השואה סבבה סביב הפתרון הסופי ומחיקת כל היהודים, בדיוק כמו שהאיסור הזה הוא נגד כל המוסלמים". פוסט זה גרר תגובות שליליות רבות נגדה בקרב מגיבים פרו-ישראליים.